Torsdag åbnede Kulturmødet på Mors for 8. gang. Normalt trækker kulturfestivalen publikummer fra hele Danmark til Mors, men i en tid med corona er det ikke muligt. I stedet for at aflyse, som mange andre begivenheder har været nødsaget til, har arrangørene valgt at afholde hele festivalen digitalt. - Vi har paneldebatter om kultur og sundhed. Vi har podcasts, og vi har i det hele taget rigtig mange ting, siger Casper Ryttergaard, der er kommunikationsansvarlig for Kulturmødet. Streaming i hele landet For at få flest mulige deltagere afholder Kulturmødet såkaldte streamingevents i samarbejde med kulturinstitutioner i hele Danmark. Et af de steder er Brønderslev Bibliotek, der plejer at være til stede på Kulturmødet på Mors. - Men det kunne vi ikke i år på grund af corona, og vi kan også se, at brugerne begynder at efterspørge at kunne mødes igen, siger udviklingskonsulent på Brønderslev Bibliotek Louise Eltved Krogsgård. Derfor har biblioteket slået dørene op for alle interesserede, som kan kigge forbi og følge med på storskærm. En af de fremmødte er Sigrid Eltved Krogsgård, som har set frem til arrangementet. - Jeg synes, det er fedt, at de ikke bare har aflyst det, fordi der kommer rigtig mange mennesker. Det er også fedt, at det nu kommer ind i den nye moderne verden. Selvføgelig er det ikke lige så godt som at være der selv, fordi den har ikke den der sociale ting, jeg elsker ved det, siger Sigrid Eltved Krogsgård. Coronakrisen har åbnet op for nye muligheder Udfordringer med at afholde arrangementer i en coronatid har først og fremmest være en hæmsko, men det har også ført positive konsekvenser med sig. Det mener i hvert fald Louise Eltved Krogsgård. - Jeg synes heldigvis, corona har vist os, at man godt kan lave nogle andre formater. Vi har blandt andet set teater på skærmen, og det kan godt give nogle nye dimensioner. - Jeg glæder mig til, vi forhåbentligt kan mødes næste år, og det er jo også en meget dejlig fornemmelse at have, netop den erfaring, at det er fint med de digitale rammer, men vi har safstuseme også brug for at mødes, siger Louise.

Referat:
Corona har aflyst større arrangementer på stribe henover sommeren. Men ikke Kulturmødet på Mors. Her afholder man i stedet hele arrangementet digitalt og streamer det ud til publikum i hele Danmark.